Diego Rivera, *Povijest Meksika* u predvorju Nacionalne palače u gradu Meksiku (1928.)
**Meksički muralizam** je umjetnički pokret u Meksiku od 1920-ih do 1960-ih, koji je izlučio najvažniju generaciju meksičkih umjetnika i utjecao na zidno slikarstvo u svijetu. Povijesno se ističe svojim političkom angažiranošću, uglavnom marksizmom, ali i socijalnim temama, te kombinacijom narodne meksičke slikarske tradicije s modernim europskim stilovima.

Zajedno s Diegom Riverom, kojeg je upoznao u Parizu 1919. godine, David Alfaro Siqueiros je radio na inicijativi pod pokroviteljstvom meksičke vlade koja je povela borbu protiv nepismenosti i željela je obrazovati ljude kroz umjetnost na velikim javnim zidovima. Siquieros u svom *Pozivu američkim umjetnicima*, tiskanom 1921. u španjolskom časopisu *Vida Americana*, traži od umjetnika da obnove vezu s izvornom umjetnošću svojih zemalja te da prikazuju svakodnevne prizore života mjesnih ljudi.

Za najbolji način prijenosa informacija lako prepoznatljivim i shavtljivim prizorima je odabrano slikanje murala (zidnih slika) na zidovima javnih zgrada, dok je slikanje na platnu smatrano za "slikarstvo kulturne elite". Siqueiros je izjavio: "Ulice će biti naši muzeji".

Nakon atentata na generala Obregona i političkih promjena koje su uslijedile u Meksiku, nova vlada nije tolerirala dvosmislene političke poruke meksičkih muralista. Trojica velikih slikara (Rivera, Siquieros i Orozco) su morali napustiti državu. Za vrijeme Rooseveltovog *New Deala* u SAD-u (1933.-40.) oni su slikali velike murale na zidovima u New Yorku, Detroitu i Kaliforniji, te su utjecali na mnoge umjetnike u SAD-u, ali i cijeloj Latinskoj Americi.

Djela
-----

Mural pročelja središnje knjižnice Ciudad Universitaria (Ciudad de Mexico) Juana O'Gormana iz 1952. godine je najveći mural na svijetu
Siquerios, *El pueblo a la universidad, la universidad al pueblo* na rektoratu kampusa *Ciudad Universitaria* (1952.-56.)
Stilistički su meksički murali bili realistički prikazi sa simboličkim aluzijama, snažnog narativnog sadržaja i puni referenci ma suvremene umjentičke medije, poput filma, i pretkolumbovsku umjetničku tradiciju. U radu meksičkih muralista je bio očit utjecaj talijanskog freskoslikarstva s kojima su se izravno upoznali, ali i soc-realizma koji je tada paralelan, ali nikako identičan, umjetnički pravac u SSSR-u.

Pored tehnike freske (tempera na svježoj žbuci), muralisti su se iglavnom služili enkaustikom i akrilnim bojama.

Između 1923. i 1928. godine Rivera je radio na nizu golemih fresaka za Ministarstvo javnog obrazovanja na kojima je prikazao prizore iz života Meksikanaca. Bili su to prizori teđkog rada i kontrasta između bogatih i siromašnih, te prizori proslava i zabava. Poruke su bile artikulirane tako da su se mogle shvatiti na više razina i zato su se svidjele svim slojevima društva.

* Na muralu u Ministarstvu obrazovanja U Arsenalu, Rivera je u središte smjestio mladu Fridu Kahlo (1922.)Na muralu u Ministarstvu obrazovanja *U Arsenalu*, Rivera je u središte smjestio mladu Fridu Kahlo (1922.)
* Orozco, Izgarajući čovjek, Hospicij Cabañas, Guadalajara (Jalisco), Meksiko (1939.)Orozco, *Izgarajući čovjek*, Hospicij Cabañas, Guadalajara (Jalisco), Meksiko (1939.)
* Jorge González Camarena, Prisutnost Latinske Amerike, Likovna akademija, Concepción, Čile (1965.)Jorge González Camarena, *Prisutnost Latinske Amerike*, Likovna akademija, Concepción, Čile (1965.)
* Siqueiros, Marš čovječanstva na zemlji prema svemiru, multimedijski center Polyforum Cultural Siqueiros, Ciudad de Mexico (1971.)Siqueiros, *Marš čovječanstva na zemlji prema svemiru*, multimedijski center *Polyforum Cultural Siqueiros*, Ciudad de Mexico (1971.)

Znameniti umjetnici
-------------------

|  |  |
| --- | --- |
| * Ramon Alva de la Canal
* Raul Anguiano
* Jean Charlot
* Amado de la Cueva
* Jorge González Camarena
* Federico Cantú
* Santiago Martínez Delgado
* Juan O'Gorman
* Pablo O'Higgins
 | * José Clemente Orozco
* Roberto Montenegro
* Jose Chavez Morado
* Pedro Nel Gómez
* Alfredo Ramos Martínez
* Fermín Revueltas
* Diego Rivera
* David Alfaro Siqueiros
* Rufino Tamayo
 |

Izvori
------

***Murali u Meksiku*** na Wikimedijinoj ostavi

1. ↑  *Opća povijest umjetnosti*, Mozaik knjiga, Zagreb, 2003. str. 606. ISBN 953-196-631-1